นครหลวงไทยขายกองทุนเกาหลีจ่าย2.25%
บลจ.นครหลวงไทย คลอดกองทุนพันธบัตรรัฐบาลเกาหลีใต้ อายุประมาณ 16 เดือน รับผลตอบแทนประมาณ 2.25% ต่อปี&nbsp; เปิดขายวันนี้ - 23 มี.ค. 53 นี้
17 มี.ค. 2553

บลจ.นครหลวงไทย คลอดกองทุนพันธบัตรรัฐบาลเกาหลีใต้ อายุประมาณ 16 เดือน รับผลตอบแทนประมาณ 2.25% ต่อปี  เปิดขายวันนี้ - 23 มี.ค. 53 นี้ 
นายไตรพิชิต  วัฒนวิจิตร ผู้ช่วยกรรมการผู้จัดการ สายงานจัดการลงทุน บริษัทหลักทรัพย์จัดการกองทุน (บลจ.) นครหลวงไทย เปิดเผยว่า บริษัทเปิดเสนอขาย กองทุนเปิดนครหลวงไทย ตราสารหนี้ต่างประเทศ 16 เดือน2/10 (NKT FFI16M2/10) อายุโครงการประมาณ 16 เดือน มูลค่าโครงการ 500 ล้านบาท ด้วยอัตราผลตอบแทนประมาณ 2.25% ต่อปี หลังหักค่าใช้จ่าย 0.45% ต่อปี
บริษัทจะรับซื้อคืนหน่วยลงทุนอัตโนมัติเฉพาะผลตอบแทนทุกรอบระยะเวลา 3 เดือนโดยประมาณ และในครั้งสุดท้าย บริษัทจัดการจะรับซื้อคืนจากผลตอบแทนที่ได้รับจากตราสารที่กองทุนลงทุนพร้อมกับเงินลงทุนเริ่มต้นทั้งหมด โดยเน้นลงทุนใน Korea Monetary Stabilization Bond (MSB) และ Korea Treasury Bond (KTB) ซึ่งเป็นตราสารหนี้พันธบัตรรัฐบาลและ/หรือสถาบันการเงินประเทศเกาหลีใต้ ที่ได้รับการจัดอันดับความน่าเชื่อถือของผู้ออกตราสารระยะยาว AA จากสถาบัน Fitch Rating ลงทุนในสัดส่วนประมาณ 100% ของมูลค่าทรัพย์สินสุทธิ กองทุนได้มีการทำธุรกรรมป้องกันความเสี่ยงจากอัตราแลกเปลี่ยนเต็มจำนวน ลงทุนขั้นต่ำเพียง 2,000 บาท โดยมีราคา 10 บาทต่อหน่วยลงทุน บุคคลธรรมดาไม่ต้องเสียภาษีจากผลตอบแทนที่ได้รับ 
แนวโน้มอัตราผลตอบแทนของการลงทุนในตลาดพันธบัตรเกาหลีใต้ในรูปเงินบาทมีการปรับลดลง 0.25-0.35 % ในสัปดาห์ที่ผ่านมา เนื่องจากอัตราผลตอบแทนของพันธบัตรเกาหลีใต้สกุลเงินวอน ปรับตัวลดลงอย่างมากหลังจากธนาคารกลางเกาหลีใต้คงระดับอัตราดอกเบี้ยนโยบายที่ 2% ติดต่อกันเป็นเดือนที่ 13 และกระทรวงการคลังเกาหลีใต้ยังส่งสัญญาณว่าจะยังคงไม่ถอนนโยบายกระตุ้นเศรษฐกิจและการคลังจนถึงเดือน พ.ย.53 เป็นอย่างช้า ทำให้นักลงทุนทั้งในและต่างประเทศเข้ามาซื้อพันธบัตรเกาหลีใต้จำนวนมาก ส่งผลให้อัตราผลตอบแทนของพันธบัตรมีการปรับตัวลงอย่างรวดเร็ว ขณะที่ต้นทุนการป้องกันความเสี่ยงจากอัตราแลกเปลี่ยนมีการปรับตัวขึ้นเล็กน้อย และคาดว่าอัตราผลตอบแทนของพันธบัตรเกาหลีใต้น่าจะคงอยู่ในระดับต่ำต่อไป เพราะตลาดหมดความกังวลในเรื่องทิศทางการขึ้นของอัตราดอกเบี้ยของธนาคารกลางเกาหลีใต้ไปอีกระยะหนึ่ง   
 นักลงทุนที่ไม่อยากพลาดโอกาสการลงทุน สามารถเข้าใช้บริการ Smart Click ซึ่งเป็นบริการที่สามารถเข้ามา ซื้อ ขาย สับเปลี่ยนหน่วยลงทุนได้ตลอด 24 ชั่วโมง บนเว็บไซด์ www.sci-asset.com โดยสามารถหักบัญชีเงินฝากธนาคารได้ถึง 5 ธนาคาร ได้แก่ ธ.นครหลวงไทย, ธ.กสิกรไทย, ธ.ไทยพาณิชย์, ธ.กรุงเทพ และธ.กรุงศรีอยุธยา